حوثیانو خبرداری ورکړی چې په سرې بحیرې کې په کښتیو بریدونه به یې تر هغه وخته ادامه ولري تر څو پورې چې اسرائیل د غزې کلا بندې شوې تړانګې ته د دارو درملو او خوراکي موادو د ورتګ اجازه نه وي ورکړل شوي۔

واشنګټن په ایران تور پورې کوي چې پدې بریدونو کې د حوثیانو سره مرسته کوي خو ایران دا تورنه نه مني او وایي حوثي یاغیان دا پریکړې پخپله کوي۔

د امریکا د پوځ مرکزي قوماندانۍ ویلي چې په یمن کې په توغندیو د بریدونو تر څنګ یې یمن سره نږدې اته بې پیلوټه یا ډرون الوتکې هم ویشتي او نسکورې کړیدي۔

د شنبې ورځې بریدونو څخه وروسته د حوثیانو یو ویاند نصرالدین عامر په ټولنیزو شبکو کې ویلي چې د تشدد ځواب به په تشدد ورکوي۔

هغه لیکلي، " یا دا چې زمونږ، فلسطنی او غزې لپاره سوله ده یا دا چې په سیمې کې ستاسو لپاره خوندیتوب او سوله نشته"۔

متحده ایالاتو په سرې بحیرې کې د حوثي شعیه یاغیانو بریدونو سره د مقابلې لپاره د لسو هیوادونو ائتلاف جوړ کړی چې بریتانیه، فرانسه، بحرین ایټالیا او یو شمیر نور هیوادونه پکې شامل دي